SL Uradni list Evropske unije C 222/2

Pobuda Kraljevine Belgije, Češke republike, Zvezne republike Nemčije, Kraljevine Španije, Republike Francije, Republike Madžarske, Kraljevine Nizozemske, Slovaške republike, Republike Finske, Kraljevine Švedske, Združenega kraljestva Velika Britanija in Severna Irska za Sklep Sveta 2009/…/PNZ z dne … o vzpostavitvi Evropske mreže za preprečevanje kriminala (EUCPN) in razveljavitvi Sklepa 2001/427/PNZ

2009/C 222/02

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 30(1), 31 in 34(2)(c) Pogodbe,

ob upoštevanju pobude Kraljevine Belgije, Češke republike, Zvezne republike Nemčije, Kraljevine Španije, Republike Francije, Republike Madžarske, Kraljevine Nizozemske, Republike Slovaške, Republike Finske, Kraljevine Švedske, Združenega kraljestva Velike Britanije in Severne Irske,

ob upoštevanju mnenja Evropskega parlamenta (1),

ob upoštevanju naslednjega:

(1) Evropski svet je 15. in 16. oktobra 1999 v Tampereju sklenil, da obstaja potreba po razvijanju ukrepov za preprečevanje kriminala z izmenjavo najboljših praks in z okrepitvijo mreže pristojnih državnih organov za preprečevanje kriminala, kot tudi s sodelovanjem med državnimi organi, specializiranimi na tem področju, pri čemer je poudaril, da bi to sodelovanje lahko imelo za svoje glavne prednostne naloge mladinski, mestni in z drogami povezan kriminal. V ta namen se je pozvalo k preučitvi možnosti programa, ki bi ga financirala Skupnost.

(2) Priporočilo 6 strategije Evropske unije za začetek novega tisočletja za preprečevanje in nadzor nad organiziranim kriminalom (2) poziva, naj Svetu pomagajo ustrezno usposobljeni strokovnjaki za preprečevanje kriminala, kot so nacionalne kontaktne točke, ali pa naj se ustanovi mreža strokovnjakov iz državnih organov za preprečevanje kriminala.

(3) S sklepom Sveta 2001/427/PNZ (3) je bila ustanovljena Evropska mreža za preprečevanje kriminala.

(4) Zunanja ocena Evropske mreže za preprečevanje kriminala iz leta 2008/09 je pokazala, da obstajajo možnosti za okrepitev mreže, ki jih je sprejela uprava EUCPN in zaradi katerih je treba razveljaviti Sklep 2001/427/PNZ ter ga nadomestiti z novim sklepom Sveta o mreži.

(5) Z oceno je bilo ugotovljeno, da morajo nacionalni predstavniki še bolj sodelovati pri dejavnostih mreže.

(6) Za krepitev mreže je potrebnih več sprememb, in sicer spremembe določb o kontaktnih točkah, sekretariatu, strukturi uprave in njenih nalogah, vključno z imenovanjem predsednika.

(7) Druge določbe bi morale temeljiti na Sklepu 2001/427/PNZ –

SKLENIL:

Člen 1

Ustanovitev

Ustanovi se Evropska mreža za preprečevanje kriminala (v nadaljnjem besedilu: mreža). Velja za naslednico Evropske mreže za preprečevanje kriminala, ustanovljene s Sklepom 2001/427/PNZ.

Člen 2

Cilj

1. Mreža prispeva k razvijanju različnih vidikov preprečevanja kriminala na ravni Unije in podpira dejavnosti za preprečevanje kriminala na državni in lokalni ravni.

2. Preprečevanje kriminala zajema vse ukrepe, ki so namenjeni zmanjšanju oziroma prispevajo k zmanjšanju kriminala in občutka negotovosti državljanov, tako v količinskem kot kakovostnem smislu, bodisi z neposrednim odvračanjem kriminalnih dejavnosti ali skozi politike in ukrepe, ki so namenjeni zmanjšanju možnosti za kazniva dejanja in vzrokov kaznivih dejanj. Vključuje delo vlade, pristojnih organov, organov kazenskega pravosodja, organov lokalnih skupnosti in strokovnih združenj, ki so jih ustanovili v Evropi, zasebnega in prostovoljnega sektorjev, raziskovalcev in javnosti, ki jih podpirajo sredstva obveščanja.

Člen 3

Struktura in sestava

1. Mrežo sestavljajo uprava in sekretariat ter tudi kontaktne točke, ki jih lahko določijo posamezne države članice.

2. Upravo sestavljajo nacionalni predstavniki s predsednikom in izvršnim odborom.

3. Vsaka država članica imenuje nacionalnega predstavnika. Nacionalni predstavnik za čas svoje odsotnosti imenuje namestnika.

4. Predsednik se imenuje iz telesa nacionalnih predstavnikov.

5. Izvršni odbor vodi predsednik, sestavlja pa ga največ šest dodatnih članov uprave in predstavnik, ki ga določi Komisija.

6. V sekretariatu sta za polni delovni čas zaposlena najmanj dva uslužbenca, vendar največ trije. Za uslužbence poskrbi zunanji ponudnik storitev, ki ga izbere Komisija na podlagi javnega razpisa.

Člen 4

Naloge

Mreža predvsem:

(a) Pospešuje sodelovanje, kontakte in izmenjave informacij in izkušenj med udeleženci na področju preprečevanja kriminala;

(b) Zbira, ocenjuje in sporoča informacije na podlagi dokazov, vključno z dobro prakso o obstoječih dejavnostih preprečevanja kriminala;

(c) Organizira konference, zlasti letno konferenco o najboljših praksah, in druge dejavnosti, vključno z Evropsko nagrado za preprečevanje kriminala, ki so namenjene doseganju ciljev mreže in razširjanju pridobljenih rezultatov;

(d) Po potrebi zagotovi svoje strokovno znanje Svetu in Komisiji;

(e) Vsako leto o svojih dejavnostih poroča Svetu preko uprave;

(f) Oblikuje in izvaja delovni program, ki temelji na jasno opredeljeni strategiji, ki upošteva tudi prepoznavo in odgovor na grožnje, povezane s kriminalom.

Člen 5

Izmenjava informacij

Mreža za izpolnjevanje svojih nalog:

(a) podpira multidisciplinarni pristop;

(b) je prek nacionalnih predstavnikov in kontaktnih točk v tesnem stiku s telesi za preprečevanje kriminala, organi lokalnih skupnosti, lokalnimi partnerstvi in civilno družbo kot tudi z raziskovalnimi institucijami in nevladnimi organizacijami v državah članicah;

(c) vzpostavi in vzdržuje samostojno spletno stran, ki vsebuje njena redna poročila in vse druge koristne informacije, predvsem izvleček najboljših praks;

(d) si prizadeva uporabljati in pospeševati rezultate projektov, pomembnih za preprečevanje kriminala, financiranih skozi programe Unije.

Člen 6

Odgovornosti

1. Izvršni odbor razvije strategijo mreže, katero odobri uprava.

2. Naloge uprave vključujejo:

(a) zagotovitev pravilnega delovanja mreže v skladu s tem sklepom;

(b) odobritev strategije mreže, ki prispeva k preprečevanju kriminala na ravni Unije;

(c) sprejetje in zagotovitev izvajanja delovnega programa mreže;

(d) sprejetje letnega poročila o dejavnostih mreže.

3. Uprava soglasno sprejme svoj poslovnik, ki med drugim vsebuje določbe o imenovanju predsednika in članov izvršnega odbora, ureditve glede sprejemanja odločitev uprave, jezikovne ureditve in upravne ureditve za sodelovanje z drugimi ustanovami, kot je določeno v členu 8.

4. Sekretariat zagotavlja podporo upravi. Njegove naloge so:

(a) zagotoviti upravno in splošno podporo pri pripravah sestankov, seminarjev in konferenc; pripraviti letno poročilo in delovni program, podpirati izvajanje delovnega programa ter zagotoviti osrednjo kontaktno točko za komunikacijo s člani mreže;

(b) zagotoviti analitično in podporno funkcijo za opredelitev raziskovalnih dejavnosti na področju preprečevanja kriminala in s tem povezanih informacij, ki bi lahko koristile mreži;

(c) prevzeti splošno odgovornost za gostovanje, razvoj in vzdrževanje spletne strani mreže.

Uprava odloči o opisu nalog sekretariata in skupaj s Komisijo določi cilje in posledične kadrovske potrebe.

5. Nacionalni predstavniki spodbujajo dejavnosti mreže na nacionalni in lokalni ravni ter olajšajo zagotovitev, vzdrževanje in izmenjavo materiala v zvezi s preprečevanjem kriminala med državami članicami in mrežo.

6. Kontaktne točke podpirajo nacionalne predstavnike pri izmenjavi nacionalnih informacij in strokovnega znanja v zvezi s preprečevanjem kriminala znotraj mreže.

7. Sekretariat poroča predsedniku in izvršnemu odboru, ki tudi nadzorujeta njegovo delovanje, in sicer v skladu s komunikacijskim protokolom, o katerem je bil dosežen dogovor s Komisijo.

8. Sekretariat in njegove dejavnosti se financirajo iz splošnega proračuna Evropske unije.

Člen 7

Sestanki uprave

Uprava se sestaja na povabilo predsednika v Bruslju vsaj enkrat vsakih šest mesecev, pri čemer jo gosti Komisija.

Člen 8

Sodelovanje z drugimi ustanovami

Mreža lahko sodeluje z drugimi ustanovami, pristojnimi na področju preprečevanja kriminala, kadar je to ustrezno za doseganje njenih ciljev.

Člen 9

Ocena

Svet oceni dejavnosti mreže do 7. julija 2012.

Člen 10

Razveljavitev

Sklep 2001/427/PNZ se razveljavi.

Člen 11

Začetek učinkovanja

Ta sklep začne učinkovati z dnem sprejetja.

V Bruslju, … Za Svet Predsednik …

(1) Še ni objavljeno v Uradnem listu.

(2) UL C 124, 3.5.2000, str. 1.

(3) UL L 153, 8.6.2001, str. 1.